CELEX: 32019D0154
Language: hr
Date: 2019-01-30 00:00:00
Title: Odluka Komisije (EU) 2019/154 оd 30. siječnja 2019. o utvrđivanju internih pravila o ograničavanju prava na pristup medicinskoj dokumentaciji osoba čiji se podaci obrađuju

31.1.2019   
               
               
                  HR
               
               
                  Službeni list Europske unije
               
               
                  L 27/33
               
            
         ODLUKA KOMISIJE (EU) 2019/154
         оd 30. siječnja 2019.
         o utvrđivanju internih pravila o ograničavanju prava na pristup medicinskoj dokumentaciji osoba čiji se podaci obrađuju
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 249. stavak 1.,
         budući da:
         
                     (1)
                  
                  
                     u skladu s člankom 26.a Pravilnika o osoblju te člancima 16. i 91. uvjeta zaposlenja ostalih službenika, dužnosnici i zaposlenici imaju pravo na uvid u svoju medicinsku dokumentaciju, u skladu s uvjetima koje u institucijama utvrđuju tijela za imenovanje.
                  
               
                     (2)
                  
                  
                     Od 2004. Zaključkom 221/04 voditelja uprava (1) reguliran je pristup medicinskoj dokumentaciji te se osobama čiji se podaci obrađuju ne dopušta izravan pristup podacima iz psiholoških ili psihijatrijskih dokumenata koji se na njih odnose. To se opće ograničenje ne odnosi na analizu pojedinačnih slučajeva.
                  
               
                     (3)
                  
                  
                     Radi usklađivanja s Uredbom (EU) 2018/1725 Europskog parlamenta i Vijeća (2), ograničenja pristupa takvim dokumentima koja primjenjuje Komisija moraju biti proporcionalna i uključivati analizu pojedinačnih slučajeva.
                  
               
                     (4)
                  
                  
                     Iako bi pristup medicinskoj dokumentaciji trebalo omogućiti u najvećoj mogućoj mjeri osobama čiji se podaci obrađuju, u nekim slučajevima mogu biti potrebna ograničenja koja se temelje na članku 25. Uredbe (EU) 2018/1725 radi zaštite zdravlja zaposlenika ili iz legitimnih interesa trećih strana. Službeni liječnik koji djeluje u ime Komisije trebao bi navesti razloge za svako takvo ograničenje te bi ti razlozi trebali postati dio medicinske dokumentacije dotičnog člana osoblja.
                  
               
                     (5)
                  
                  
                     Osobni podaci pohranjuju se u sigurnom fizičkom i elektroničkom obliku kako bi se spriječio nezakonit pristup podacima ili prijenos podataka osobama kojima nisu namijenjeni.
                  
               
                     (6)
                  
                  
                     Razdoblja pohrane koja se primjenjuju na obradu medicinske dokumentacije utvrđena su u Zajedničkom popisu čuvanja dokumenata Europske komisije (3).
                  
               
                     (7)
                  
                  
                     Službenik za zaštitu podataka Europske komisije trebao bi provesti neovisno preispitivanje primjene ograničenja kako bi provjerio usklađenost s ovom odlukom.
                  
               
                     (8)
                  
                  
                     Europski nadzornik za zaštitu podataka dostavio je mišljenje 10. prosinca 2018.,
                  
               
                     (9)
                  
                  
                     Uredbom (EU) 2018/1725 zamjenjuje se Uredba (EZ) br. 45/2001 Europskog parlamenta i Vijeća (4), bez prijelaznog razdoblja od datuma njezina stupanja na snagu. Mogućnost ograničavanja određenih prava predviđena je u Uredbi (EZ) br. 45/2001. Kako bi se izbjeglo ugrožavanje prava osoba čiji se podaci obrađuju, ova bi se Odluka trebala primjenjivati od datuma stupanja na snagu Uredbe (EU) 2018/1725,
                  
               DONIJELA JE OVU ODLUKU:
         
            Članak 1.
            Predmet i područje primjene
            
               1.   Ovom se odlukom utvrđuju uvjeti pod kojima Komisija može ograničiti primjenu članka 17. Uredbe (EU) 2018/1725, u skladu s člankom 25. stavkom 1. točkom (h) te uredbe.
            
            
               2.   Ova se odluka primjenjuje na pristup osobnim medicinskim podacima koje obrađuje Komisija u skladu s člancima 26.a, 33., 59., 72., 73. i 78. Pravilnika o osoblju i člancima 1., 13. do 15. Priloga VIII. te člancima 13., 16., 28., 32., 33., 83., 91., 95., 100., 101. i 102. Uvjeta zaposlenja ostalih službenika.
            
         
         
            Članak 2.
            Primjenjiva ograničenja
            
               1.   U skladu s člancima od 3. do 5. Komisija može na pojedinačnoj osnovi osobama čiji se podaci obrađuju ograničiti pravo na izravan pristup osobnim zdravstvenim podacima psihološkog ili psihijatrijskog karaktera koji se odnose na njih, a koje obrađuje Komisija, ako je vjerojatno da će pristup takvim podacima predstavljati rizik za zdravlje ispitanika. To ograničenje mora biti proporcionalno onome što je nužno za zaštitu osobe čiji se podaci obrađuju.
            
            
               2.   Pristup podacima iz stavka 1. daje se liječniku po izboru osobe čiji se podaci obrađuju.
            
            
               3.   Na zahtjev osobe čiji se podaci obrađuju Zdravstvena služba u takvim joj slučajevima nadoknađuje one troškove koje Zajednički sustav zdravstvenog osiguranja (JSIS) nije isplatio. Povrat troškova ne smije premašiti razliku između gornje granice utvrđene općim provedbenim odredbama za povrat zdravstvenih troškova (5) i iznos koji Zajednički sustav zdravstvenog osiguranja isplaćuje u skladu s tim pravilima.
            
            
               4.   Zdravstvena služba izvršava povrat ako već nije odobren pristup istim podacima.
            
            
               5.   Podložno člancima od 3. do 5. ove odluke, Komisija može, za svaki slučaj posebno i u skladu s člankom 25. stavkom 1. točkom (h) Uredbe (EU) 2018/1725, osobama čiji se podaci obrađuju ograničiti pravo na pristup osobnim medicinskim podacima koje posjeduje ako bi ostvarivanje tog prava negativno utjecalo na prava i slobode osobe čiji se podaci obrađuju ili drugih osoba čiji se podaci obrađuju.
            
         
         
            Članak 3.
            Pravo na pristup osoba čiji se podaci obrađuju
            
               1.   Ako osobi čiji se podaci obrađuju Komisija u cijelosti ili djelomično ograniči pravo na pristup osobnim medicinskim podacima, kako je navedeno u članku 17. Uredbe (EU) 2018/1725, u odgovoru na zahtjev za pristup Komisija je dužna pisanim putem bez nepotrebnog odlaganja tu osobu obavijestiti o primijenjenom ograničenju i o razlozima za nj. Komisija je dužna osobu čiju se podaci obrađuju obavijestiti i o mogućnosti da u svakom trenutku podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.
            
            
               2.   Informiranje o razlozima ograničenja iz stavka 1. može se odgoditi, izostaviti ili uskratiti ako se time ugrožava svrha ograničenja.
            
            
               3.   Komisija evidentira razloge ograničenja u skladu s člankom 5.
            
            
               4.   Ako je pravo pristupa u cijelosti ili djelomično ograničeno, osoba čiji se podaci obrađuju ostvaruje pravo pristupa posredstvom Europskog nadzornika za zaštitu podataka, u skladu s člankom 25. stavcima 6., 7. i 8. Uredbe (EU) 2018/1725.
            
         
         
            Članak 4.
            Evidentiranje i registriranje ograničenja
            
               1.   Komisija evidentira razloge za ograničenje primijenjeno u skladu s ovom odlukom, među ostalim i procjenom nužnosti i proporcionalnosti ograničenja, uzimajući u obzir relevantne elemente članka 25. stavka 2. Uredbe (EU) 2018/1725.
               U tu se svrhu u evidenciji navodi kako bi ostvarivanje prava predstavljalo rizik za zdravlje osobe čiji se podaci obrađuju ili bi negativno utjecalo na prava i slobode drugih osoba čiji se podaci obrađuju.
            
            
               2.   Dužna je registrirati u relevantnoj medicinskoj dokumentaciji evidenciju i, gdje je primjenjivo, dokumente koji sadržavaju osnovne činjenične i pravne elemente.
            
         
         
            Članak 5.
            Trajanje ograničenja
            
               1.   Ograničenja iz članaka 2. primjenjuju se sve dok postoje opravdani razlozi.
            
            
               2.   Ako više nema razloga za ograničenje i ako je osoba čiji se podaci obrađuju ponovno zatražila pristup svojim osobnim medicinskim podacima, Komisija ukida ograničenje i obrazlaže ga osobi čiji se podaci obrađuju. Komisija istodobno obavješćuje osobe čiji se podaci obrađuju o mogućnosti da u svakom trenutku podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.
            
         
         
            Članak 6.
            Preispitivanje koje provodi službenik za zaštitu podataka Europske komisije
            
               1.   Bez nepotrebnog odgađanja obavješćuje se službenika za zaštitu podataka kad god su prava osoba čiji se podaci obrađuju ograničena u skladu s ovom Odlukom. Službeniku za zaštitu podataka osigurava se, na zahtjev, pristup evidenciji i svim dokumentima koji sadržavaju osnovne činjenične i pravne elemente.
            
            
               2.   Službenik za zaštitu podataka može zatražiti preispitivanje tog ograničenja. Službenika za zaštitu podataka pisanim se putem obavješćuje o ishodu traženog preispitivanja.
            
         
         
            Članak 7.
            Stupanje na snagu
            Ova Odluka stupa na snagu na dan objave u Službenom listu Europske unije.
            Primjenjuje se od 11. prosinca 2018.
         
         
            Sastavljeno u Bruxellesu 30. siječnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  Taj su zaključak odobrili voditelji uprava na 236. sastanku održanom 19. veljače 2004.
         
            (2)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
         
            (3)  Zajednički popis čuvanja dokumenata Europske komisije SEC(2007) 970 od 4. srpnja 2007., ažuriran i dovršen SEC-om (2012) 713 od 17. prosinca 2012.
         
            (4)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1).
         
            (5)  Odluka Komisije C(2007) 3195 od 2. srpnja 2007. kojom se utvrđuju opće provedbene odredbe za povrat zdravstvenih troškova.